Kedves Olvasó!

Évek óta nagy örömmel fogadom el a meghívásokat az ország különböző városaiból a Születés Hete alkalmából.

Mindenhol igen aktív, lelkes civil szervezetek csillogó szemű tagjai a vendéglátók.

Többnyire kisgyerekes anyák, várandósok és néhány férfiember alkotják a hallgatóságot.

Az egészségügyet főleg a védőnők képviselik, de több helyen szülésznők, dúlák is jelen vannak.

Az egyik vidéki városban még a polgármester is eljött…

Egyre több szülészorvos tart előadást a Születés Hetén. Ezért minden elismerést megérdemelnek.

Valószínű, hogy az én hibám, hogy alig találkoztam velük.

Így nem volt mód arra, hogy megbeszélhessük a legalább 20 éve a „fejünk felett lebegő kérdéseket”:
 - létezik-e a természetes szülés?
- valóban minden tökéletes és csodálatos az otthonszülésben?
- a kórházi szülés csak gépies és embertelen lehet?
- vagy össze lehet-e kapcsolni a biztonságot az intimitással?
- és megvalósítható-e bármelyik szülészeti osztályon az „Otthonszülés a kórházban” modell? (ami a Szent Imre Kórházban már 17. éve igen jól működik…)
- s ha igen, hogyan induljunk el a természetes szülés útján?

**Erről szól a 2012. évi Születés Hetére készült előadásom.**

2012 februárjában Kolozsvárról kaptam a meghívást. Erdélyi lévén, nagy örömmel mondtam igent. Vállaltam a hat városba (benne volt a szülővárosom, Sepsiszentgyörgy is…) szóló körutat is.

A sors úgy akarta, hogy én ne menjek el.

De segített abban, hogy videoklipekkel „dúsítva” lássák és hallják azok az érdeklődők, akik számára fontos, hogy a fenti kérdésekre olyan válaszok szülessenek, amik a megoldást jelentik…

[**http://youtu.be/vz5-OnM1UFA**](http://youtu.be/vz5-OnM1UFA)